Beszámoló az Evangélikus Rádiómisszió szolgálatáról – 2008

Állami rádió (Kossuth)
A 30 perces evangélikus programból a Rádiómisszió 5 percet szerkeszt, „Missziói percek” címen. 250-300 ezer ember hallgatja a műsort kéthetente. Az év során 26 műsor hangzott el, melyek után telefonügyeletet tartunk. A hívók nagy része a programban elhangzott rejtvényt fejti meg. 
Ezt követően többeknél sikerül beszélgetést kezdeményezni. 2008-ban 656-an telefonáltak, ezekből 120 lelkigondozói beszélgetés. 
542 levelet, kazettát, könyvet, iratmissziós küldeményt küldtünk a rejtvények megfejtőinek. Ebben benne foglaltatik a Híd magazin rejtvénymegfejtőinek küldött jutalom is. 

Helyi rádiók
9 helyi rádiót látunk el hetente 30 perces magazinműsorral. Ezek a rádiók 34 nagyobb településen sugározzák a programot. 
Határainkon túl élő magyarok is hallgatják adásainkat.
Hetente egy órás élő műsorunk van a cigányrádióban (Rádió C). Ők leadják a fél órás magazinműsorunkat is. A hallgatók száma ~100 ezer. A műsor közben többen telefonálnak, sms-t küldenek.
A Szent István Rádió és a Corvinus rádió nagy lefedettséggel (100-200 km-es körzetben) sugároz.
Az egri Szent István Rádió ismétli is az adásunkat. 
2009. év elején négy új rádióval alakult ki munkakapcsolat. (melléklet)

Határon túli magyar rádiómissziók támogatása
Ebben az évben is segítettük anyagilag, technikailag és lelkileg a határainkon túl élő testvéreink szolgálatát.  
Szlovákiában (Százd, Kovácspatak, Rozsnyó), Romániában (Kolozsvár, Arad, Fazekasvarsánd), Szlovéniában (Muraszombat, Lendva), Ukrajnában (Nagydobrony, Kisdobrony, Nagyszőlős, Munkács, Beregszász, Tivadarfalva); a magyar mellett a cigány, román és ukránmissziót is.  
A Híd magazint, kazettákat és más kiadványokat is eljuttatjuk a testvéreknek.
Munkakapcsolat alakult ki két határon túli rádióval is: Beregszász (Ukrajna) és Kolozsvár (Románia).

Találkozás a hallgatókkal
Sikeres konferenciát tartottunk Piliscsabán (130 fő), melyen részt vett Juha Auvinen a Sanansaattajat igazgatója, és Marja Rautanen a tamperei médiabizottság elnöke. 
Érkeztek még vendégek Romániából, Ukrajnából, Szlovákiából is.
Találkoztunk a határaink mellett élő testvéreinkkel és a rádióprogramjainkat hallgatókkal is. Minden korosztály képviselve volt. 
Gyülekezeti szolgálataim alkalmával beszámolót tartok a rádiómisszióról és elviszem kiadványainkat is. 2008-ban 78 gyülekezetben, ill. konferencián, 142 alkalommal szolgáltam igehirdetéssel, előadással.

Kazetta- és CD-misszió
Több új kazettákat, cd-ét is készítettünk: 
- Szeretetedről éneklek – evangélikus énekek
- Missziói percek V-VI. (Kossuth rádió)
- A hit hallásból van sorozat:  Csepregi Béla és Csepregi Zsuzsa igehirdetései
- Kiadjuk a nyári rádiómissziós konferencia anyagát és az őszi országos evangélizációt.

Híd magazin, iratmisszió
Hatezer ötszáz példányban jelenik meg a Híd magazin, minden számban friss rádiómissziós anyagokkal: beszámolók, hírek, hirdetések, olvasói levelek, rádióprogramok…
A regionális rádióműsorban elhangzott interjúk közül a legjobbak a Hídban is megjelennek. 
Két számból – ezotéria, Biblia – háromezer darabbal többet nyomtattunk, hogy időnként megszórjuk gimnáziumainkat és a Szélrózsa ifjúsági találkozó résztvevőit.
Élő víz könyvsorozat új darabjai: Szőkéné Bakay Beatrix: EvÉlet lelkisegély; 
Iránytű – 28 téma - keresztyén szemszögből. Ez utóbbi a missziói szórólapok gyűjteménye bibliai idézetekkel és gondolatébresztő kérdésekkel kiegészítve. A Biblia Ligával közös kiadás volt, ők fizették a nyomdát.
Nagyobb példányszámban kiadtuk a Magyarországi Evangélikus Egyház missziós munkaágai c. füzetet.

Honlap
Honlapon letölthetőek a műsorok, igehirdetések. Gyülekezeti munkában használják több helyen műsorainkat, más felekezetek is. 
Megtekinthetőek a programokról készített fényképek, a Híd magazin és más kiadványok.
Látogatóink száma 2008-ban 30 685 (2007-ben 23.595), a letöltött fájlok mérete: 792 861 (2007-ben 271.222) MB. Jelentős növekedés.

Netrádió
Jorsits Attila előkészítette műszaki, technikai szempontból a netrádiót. A Médiabizottság támogatja a gondolatot. A beindításhoz nincs anyagi alapunk. Az Országos Egyház kezében a döntés. 

Munkatársak
Bálint Józsefné irodavezető, Szeverényi Jánosné munkatárs, Hulej Enikő rádiós munkatárs. Györe Balázs külső (rádiós) munkatárs, Jorsits Attila rendszergazda.

Tervek - 2009

CD, kazetta
- Új ének 2.
- Lázár Attila 2.
- A hit hallásból van sorozat folytatása:  Sréter Ferenc, Túróczy Zoltán, Danhauser László, Kis János, Győri János, Scholz László, Balikó Zoltán, Józsa Márton, Laborczi Zoltán (honlapon is)
- Missziói percek folytatása
- Széllelbéleltek együttes 
- MISKA együttes
- Konferencia, országos evangélizáció…

Könyvek, füzetek
- Evangélikus bizonyságtételek
- Jézus a Tescoban

Netrádió
A beindítás az Országos Egyháztól függ.

Munkatárs-utánpótlás 
Médiaszeminárium folytatása.

Mindenért SDG!

Szeverényi János

2009. február 16.

Hallgatói és olvasói visszajelzések az Evangélikus Rádiómisszió szolgálatára
2008

Krisch Tamás mondta az egyik Kossuth-félóra utáni telefonügyeletben: 
Köszöni a Hidat, amit az előző heti helyes megfejtésért kapott. Nagyon tetszik neki, és mindig kölcsönadja másoknak, h. ők is épüljenek belőle, és mindenki örömmel olvassa.

Szamos Hajnalka írta az evmis@lutheran.hu-ra: 
„Kedves evangélikus rádiómissziós munkatársak! Mindig le szoktam tölteni a lutheran.hu-ról a Rádiómisszió adásait, s csak gratulálni szeretnék, hogy milyen érdekes, aktuális témákat dolgoznak fel. A Szent István rádiót is szoktam hallgatni az internetről, s hallottam ott is a műsorokat. További munkájukra Isten áldását kérve kívánok szép nyarat!” 
„Gratulálok a legutóbbi HÍD magazinhoz! Végigolvastam, igazán tetszett, másoknak is megmutattam.” 

Kállai Imre írta az evmis@lutheran.hu-ra: 
„Kedves Szeverényi János! Tudja régóta nagy rajongója vagyok a Híd magazinnak, melynek főszerkesztője. Tetszenek a cikkek, hihetetlen építő tud lenni. Látszik, hogy nem ember keze írja ezt az újságot, az Isten csodája ez is. Tudja, én orvostanhallgató vagyok Debrecenben, holott kárpátaljai gyerek vagyok. Most vagyok másodéves. Istentől azt kaptam, hogy járjak teológiára is, így ott is tanulok párhuzamos képzésben. Imádkozom Önért!” 

Kubik Anna, akivel interjú készült a ritka betegségben szenvedő gyermekekről, emailt küldött a műsor elhangzása után. „Kedves Enikő! A beteg kicsik nevében köszönöm szép szolgálatod s a rádióét is! Isten megáld benneteket!” 

Kustra Csaba (tápiószentmártoni lelkész) telefonált, h. rendeljen még 5 db magazint. Ennek kapcsán mondta: nagyon tetszik a magazin, köszöni a stáb munkáját, úgy tapasztalja, áldás van rajta. „A Híd azt erősíti, amit én is képviselek a szolgálatomban: azt, h. nem elég a vallásosság, élő hit kell.” – mondta.

Egy asszony az egyik Kossuth-félóra utáni telefonügyelet során mondta: „Ha a férjen egy órán át nem néz meccset, hanem csöndben van, megkérdezem, mit csinálsz? A Híd magazint olvasom – mondja ilyenkor. Ez nagy szó!”

Hadady Zsombor ajánlja az egyik rádiómissziós anyagot a pestszentlőrinci ifjúság internetes levelezőlistáján: „Sziasztok! Szeretettel ajánlom a következő interjút, melyet a pénteki ifin hallgattunk meg. Engem nagyon megfogott, több üzenete is van, és ezek azóta is meghatározzák a napjaimat!”

Egy asszony az egyik Kossuth-félóra utáni telefonügyeletben a Rádiómisszió által szerkesztett Missziói percek rovatra reagált: „Nagyon sokat jelentett annak a 85 éves asszonynak a bizonyságtétele, akinek olyan sok szenvedésen kellett keresztül mennie, mégis olyan nagy hittel beszélt Isten szeretetéről. Én még csak 75 éves vagyok, és sokszor úgy érzem, nem bírom tovább. Köszönöm a ma kapott bátorítást!”

A Híd magazinnal kapcsolatos tapasztalatok

Felkérő levél a Híd magazinnal kapcsolatos tapasztalatok megfogalmazására
Északi partnereink minden évben várják tőlünk az olvasói visszajelzéseket, ezért az év során beérkező jelzéseket mindig gyűjtjük. Idén azonban szeretnénk néhány olyan olvasónk tapasztalatát is mellékelni, akit személyesen kérünk fel erre, mert egy-egy számot nagyobb példányszámban is megrendelte, nagyobb összegű adománnyal támogatja lapunkat, a terjesztéssel kapcsolatban adott ötletet stb. 
Kérjük, írja meg nekünk a Híd magazinnal kapcsolatos tapasztalatát, véleményét! Miért olvassa; miért és kiknek adja tovább lapunkat? Milyen visszajelzéseket kapott rá? A fókusztémák bemutatását hogyan értékeli? Mennyiben jelent egy-egy szám gyakorlati útmutatást? stb.

Lassú Tamásné
Talán címszavakban: mindig aktuális témával foglalkozik a magazin. Szinte minden réteget megszólít, és foglalkozik a legfontosabb értékeinkkel: család, Biblia, gyermek, a tv hatásával életünkre, a kisebbség (cigányság, hajléktalanok) problémáival, beszámol a feléjük történt misszióról, segítségadásról, és ezzel gyakorlati tanácsot is ad egyben, vagyis aktuális, keresztyén, hívő szemmel láttat, példát, irányt ad hívőnek, hitetlennek, ami nagyon fontos mai világunkban!
Óvodában dolgozom, ahol a szülőknek van lehetőség fénymásolás útján az egyes cikkek sokszorosításával kézbe adni azokat, ill. kitenni faliújságra, vagy személyesen kézbe adni a lapot több példány rendelésével. Igen nagy a missziós szolgálata az újságnak, hiszen postán is lehet kapni.
_____________________________________________

Győri János Sámuel
A Híd magazin rászolgál a nevére. Hídverésre igazán alkalmas. Ezért rendeltünk belőle már több alkalommal is több száz példányt. A legutóbbi gyülekezeti evangélizációnk alkalmával, amikor sikerült több gyülekezetbe nem járó testvért megmozgatni. Ezek számára ingyenesen terjesztettük a magazint.
A színes, hiteles szerzőket megszólaltató kiadványra odafigyelnek még azok is, akiket még nem érintett meg az evangélium.
A tematikus szerkesztés szintén dicsérendő. Gyülekezeti látogatás során elszomorodva tapasztaltam, például az okkultizmus jelenlétét és hódító erejét. Elhatároztam, hogy az Ezoterika témájú Híd magazint több száz példányban megvásároljuk és látogatások, beszélgetések alkalmából osztogatjuk.
A reagálások is értékesek. Közénk jött fiatal, eredményes vállalkozó, nyelviskola vezető például: továbbadta baráti körében az egyes példányokat, és ily módon terjeszti a tőlünk kapott magazint. Beszélget kollégáival, velünk a témákról. Érdekes, mert a mai médiás megjelenésre sokat adó emberről van szó.
Köszönet az Evangélikus Missziói Központnak a jutányos áron történő hozzáférhetéshez. Ezzel is segítik a tartalom mellett a helyi közösségek missziói tevékenységét. Nem túlzás végül azt mondanom, hogy a Híd magazin az élen jár teológiai tisztánlátásban és ébredési, az Úr Jézus Krisztus melletti elkötelezettségben. Az Úr Jézus áldása legyen e munkán!

_____________________________________________

Bálint Gergely Illés és Bálintné Schneider Nóra:
Köszönöm a lehetőséget, hogy a HÍD magazinról visszajelzést adhatok.
A magazint a kezdetektől fogva értékes olvasnivalónak ítéltük meg Feleségemmel együtt, amit mindig is érdemesnek tartottunk másoknak is továbbadni, ezért mindig több példányt adtunk a környezetünkben élőknek.
Mindenképpen hiánypótló az egyházunkban – és egyáltalán az országban is – egy olyan lap, amely tematikusan, rendszerezetten nyúl olyan kényes témákhoz, amik talán tabunak is számítanak az egyházban. Pedig sokszor ezeknek a témáknak a megvitatása nem kikerülhető. Ez vihetne minket közel azokhoz az emberekhez, akik az egyházi kereteken kívül vannak, és az ezekről való hallgatás, bizonytalanság valahol gátat képez, mert jogosan gondolják azt, hogy a keresztények igenis furcsa emberek, akik jól megvannak a kis dolgaikkal. Emiatt igen fontos az, hogy véleményünk, de legalább alapvető ismeretünk legyenek ezekről a témákról, amik a társadalmat foglalkoztatják.
Olyan témákról, mint a szexualitás, keresve is nehezen talál az ember megfelelően őszinte és ugyanakkor hasznos anyagot, közben pedig már ennél sokkal súlyosabb kérdések várnak az egyház tagjaira, hogy azokkal kapcsolatosan véleményt formáljanak, pl. homoszexualitás, egyneműek házassága, pedofília, vagy akár a családon belüli erőszak!
Szintén érzékeny terület a különböző szenvedélybetegségek, melyek egyházunk tagjait – sajnos ide értve a lelkészeket is – megkörnyékezik, csapdába ejtik. Sokszor a tudatlanságon, információhiányon kívül esetleg a szégyenérzet is gátja lehet annak, hogy valaki szabadulást tapasztalhasson meg, de akár az is fontos, hogy egyáltalán szembesítsük az illetőt, hogy a szerencsejátékok túlzásba vitele igenis szenvedélybetegség, és amikor erre a kiadások meghaladják a havi bevételt, akkor bizony már komoly problémával állunk szembe.
Az emberek, és sokszor a keresztények, még a komoly hívők is téves Isten-képpel rendelkeznek, és ezeknek a téves képeknek próbálnak megfelelni. Fontos ezért az Istennel való kapcsolat különböző aspektusait megvizsgálni:
-	Jézus Krisztus maga
-	a Biblia – mint az Istennel való kapcsolattartás legkiválóbb forrása
-	kételkedés
-	félelem-szorongás
-	napjainkban egyre népszerűbb, de rendkívül veszélyes ezotéria
A felsorolt témák csupán mazsolázgatás az elmúlt évek számai közül, amit különböző okok miatt tudtunk továbbadni a környezetünkben élőknek – remélve, hogy segítséget találnak a sorok között. 
Változatossá teszi a stílust, ahogy a témákat több szerző teljesen különböző stílusban, hozzáállással közelíti meg: így mindenki könnyen talál ínyére való, számára könnyebben érthető, emészthető olvasmányt. 
Hasznos, ahogy a téma igazságaira – ahogy a jó igehirdetés is – több különböző nézőpontból világítanak rá a szerzők tollai.
Egyetlen fenntartásom a címmel kapcsolatosan volt: a szcientológia „egyház” rendszeres kiadványának ugyanez a címe, ami esetleg szkepticizmusra ébresztheti a tájékozott keresőt – de remélhetőleg egyrészt a tartalom, másrészt akár a személyes ajánlás alapján ez a probléma leküzdhető. Illetve megvallom őszintén, még nem találkoztam olyan illetővel, aki ebbe belebotlott volna: a legtöbb személy ugyanis, akinek adtam, vagyok olyan közeli kapcsolatban, hogy nem is feltételezné, hogy onnan jöhetne esetleg, illetve döbbenetesen nagy az alulinformáltság a szektákkal kapcsolatosan is.
Isten áldását kérjük továbbra is a lap körüli munkák során, csakúgy, mint az összes többi missziói területen, és különösen az ott harcoló Testvérek életére! 

_____________________________________________

Baranka György:
Gyülekezetünkben a Híd magazin az Evangélikus Életet megrendelőknek, és azt megvásárlóknak jut el. Ez nem túl sok otthont jelent. Ezért amikor olyan jellegű a magazin, hogy az valószínűleg nagyobb érdeklődésre tarthat számot, alkalmanként kb. 200 példány rendelésével minden istentiszteletre látogatót megajándékozunk vele.
Ilyen volt az, amikor a formája miatt állt az újság közel a nagytarcsaiakhoz (kép volt benne róluk, pl. missziói konferencián). És ilyen az, amikor mint lelkész, úgy látom, hogy a tartalma érintheti meg a gyülekezet tagjait, mert éppen a fókusztéma olyan, ami sokak problémája.
A tartalom és forma természetesen hatnak egymásra, így egyik a másikat erősíti. Így kívánom a lap szerkesztőinek a továbbiakban is, hogy lelkesedéssel, és kreativitással készítsék, a most már korunk kihívásainak is megfelelő Hidat!